[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 3.12.2008

COM(2008) 801 τελικό

2008/0227 (COD)

Πρόταση

ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για την κατάργηση των οδηγιών 71/317/ΕΟΚ, 71/347/ΕΟΚ, 71/349/ΕΟΚ, 74/148/ΕΟΚ, 75/33/ΕΟΚ, 76/765/ΕΟΚ, 76/766/ΕΟΚ και 86/217/ΕΟΚ σχετικά με τη μετρολογία

{SEC(2008)2909} {SEC(2008)2910} {SEC(2008)2968}

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Ιστορικο

1.1. Υφιστάμενη νομοθεσία

Η πρόταση αφορά τις ακόλουθες 8 οδηγίες σχετικά με τη μετρολογία:- οδηγία 75/33/ΕΟΚ σχετικά με τους μετρητές ψυχρού ύδατος για τα ακάθαρτα ύδατα·- οδηγίες 76/765/ΕΟΚ και 76/766/ΕΟΚ σχετικά με τα αλκοολόμετρα και τους αλκοολομετρικούς πίνακες·- οδηγίες 71/317/ΕΟΚ και 74/148/ΕΟΚ σχετικά με τα σταθμά μέσης ακριβείας και τα σταθμά ακριβείας ανωτέρας της μέσης ακριβείας αντίστοιχα·- οδηγία 86/217/ΕΟΚ σχετικά με τα πιεσόμετρα για ελαστικά αυτοκινήτων οχημάτων·- οδηγία 71/347/ΕΟΚ σχετικά με τη μάζα εκατολίτρου των δημητριακών·- οδηγία 71/349/ΕΟΚ σχετικά με καταμέτρηση της χωρητικότητας των δεξαμενών των πλωτών μέσων.

Οι εν λόγω οδηγίες είναι του λεγόμενου προαιρετικού τύπου, εξαιρουμένης της οδηγίας 76/766/ΕΟΚ για τους αλκοολομετρικούς πίνακες που προβλέπει πλήρη εναρμόνιση. Τα όργανα μέτρησης που περιγράφονται σε κάθε οδηγία πρέπει να γίνονται δεκτά από τα κράτη μέλη και αυτό αποδείχθηκε χρήσιμο κατά τη δεκαετία του '70 όταν εφαρμόζονταν εμπορικοί περιορισμοί λόγω των διαφορετικών κανονιστικών ρυθμίσεων στα κράτη μέλη. Εκτός από την εφαρμογή των οδηγιών, τα κράτη μέλη μπορούσαν να εφαρμόζουν εθνικές διατάξεις με τεχνικές προδιαγραφές διαφορετικές από τις οδηγίες. Οι εν λόγω εθνικές διατάξεις συχνά έχουν αναπτυχθεί περαιτέρω προκειμένου να συμβαδίζουν με την τεχνολογική πρόοδο, βασίζονται στα διεθνή ή τα ευρωπαϊκά πρότυπα και περιέχουν ρήτρες αμοιβαίας αναγνώρισης με την απαίτηση να γίνονται επίσης δεκτά τα μέσα ανάλογου επιπέδου επιδόσεων. Πρέπει επίσης να σημειωθεί ότι τόσο τα διεθνή όσο και τα ευρωπαϊκά πρότυπα είναι προαιρετικά και δεν απαιτούν εθνικές διατάξεις ή εναρμονισμένες οδηγίες προκειμένου να εφαρμόζονται από τους κατασκευαστές· συχνά δε αποτελούν την πλέον διαδεδομένη τεχνική προδιαγραφή εφόσον δεν εφαρμόζεται κανονισμός.

1.2. Ανάγκη επανεξέτασης

Με βάση τις δημόσιες διαβουλεύσεις και μια εξωτερική μελέτη, φαίνεται ότι δεν υπάρχουν φραγμοί στο εμπόριο στους 6 τομείς που καλύπτονται από τις 8 οδηγίες παλιάς προσέγγισης. Είναι επίσης προφανές ότι οι οδηγίες αφορούν όργανα μέτρησης που χρησιμοποιούνται όλο και λιγότερο. Η τεχνολογική πρόοδος έχει ληφθεί υπόψη από τα διεθνή πρότυπα και τις συμπληρωματικές εθνικές διατάξεις βάσει της αρχής της αμοιβαίας αναγνώρισης. Ειδικότερα όσον αφορά την αλκοολομέτρηση των κρασιών και των αλκοολούχων ποτών και τον καθορισμό της μάζας του σπόρου, οι ισχύοντες ευρωπαϊκοί κανονισμοί[1] αναφέρονται ήδη στα διεθνή πρότυπα, συμπεριλαμβανομένων των διεθνών προτύπων για τους αλκοολομετρικούς πίνακες, με συνέπεια να περιλαμβάνουν κατά το μεγαλύτερο μέρος την ουσία της οδηγίας 76/766/EOK για τους αλκοολομετρικούς πίνακες.

Δεδομένου ότι εφαρμόζονται διεθνή πρότυπα, συν τοις άλλοις για τις παρωχημένες τεχνολογίες και τους αλκοολομετρικούς πίνακες, θα ήταν λογικό να αναμένεται για τα κράτη μέλη που, κατά συνέπεια της επικουρικότητας θα επέλεγαν να διατηρήσουν τις ισχύουσες διατάξεις τους σε περίπτωση κατάργησης των οδηγιών, να μην επαναφέρουν με αυτό τον τρόπο νέους φραγμούς στο εμπόριο. Προσδοκάται ότι δεν θα υπάρξει καμία αλλαγή σε σχέση με την τρέχουσα κατάσταση.

1.3. Εκτίμηση του αντικτύπου των εναλλακτικών πολιτικών

Στο πλαίσιο της πολιτικής για τη βελτίωση της νομοθεσίας[2], η Επιτροπή προέβη σε εκτίμηση των επιπτώσεων των εναλλακτικών πολιτικών, κατά την οποία ελήφθησαν υπόψη οι τρεις ακόλουθες εναλλακτικές πολιτικές: μη ανάληψη δράσης, κατάργηση των οδηγιών και κατάργηση σε συνδυασμό με την επέκταση του πεδίου εφαρμογής της οδηγίας 2004/22/ΕΚ για τα όργανα μέτρησης με σκοπό τη συμπερίληψη των οργάνων από τις οδηγίες που καταργήθηκαν.

Με βάση την εκτίμηση επιπτώσεων υπό αυτήν τη μορφή, δεν υπάρχει καμία προτιμώμενη επιλογή. Αυτό οφείλεται στην έλλειψη εμπορικών φραγμών και στη σταδιακή μείωση της εφαρμογής των οδηγιών.

Η κατάργηση των 8 οδηγιών μετρολογίας ευθυγραμμίζεται με την προσέγγιση της Επιτροπής για την απλοποίηση του κεκτημένου της ευρωπαϊκής νομοθεσίας με την κατάργηση παρωχημένων νομοθετικών πράξεων[3], οι οποίες δεν έχουν κανένα αντίκτυπο ή έχουν μικρό αντίκτυπο στην πράξη και συνεπώς έχουν καταστεί άνευ αντικειμένου. Συν τοις άλλοις, η κατάργηση είναι πλήρως σύμφωνη με την αρχή της επικουρικότητας.

Η επιλογή της κατάργησης σε συνδυασμό με την επέκταση του πεδίου εφαρμογής της οδηγίας 2004/22/ΕΚ δεν ενδείκνυται, καθώς δεν απαιτείται εναρμόνιση. Αυτό οφείλεται στο γεγονός ότι το ισχύον καθεστώς αμοιβαίας αναγνώρισης των εθνικών διατάξεων βάσει διεθνών προτύπων λειτουργεί ικανοποιητικά και δεν διαπιστώνονται προβλήματα για την ελεύθερη κυκλοφορία. Επιπλέον, δεν διαπιστώνεται κοινή ανάγκη για υψηλότερο επίπεδο προστασίας των καταναλωτών. Επιπροσθέτως, αναμένεται ότι, στην περίπτωση της επέκτασης του πεδίου εφαρμογής της οδηγίας 2004/22/ΕΚ, αρκετά κράτη μέλη θα κάνουν χρήση της δυνατότητας μη εφαρμογής της εναρμόνισης, η οποία προβλέπεται με το άρθρο 2 της εν λόγω οδηγίας.

2. Σκοποι και στοχοι της προτασησ

2.1. Απλοποίηση και βελτίωση της νομοθεσίας

Για τους λόγους που καθορίζονται παραπάνω, προτείνεται η κατάργηση των 8 οδηγιών. Ενώ οι επιλογές της κατάργησης ή της επανεισαγωγής ρυθμίσεων αμφότερες αποτελούν πιθανές εκβάσεις του στόχου της απλοποίησης και θα επιτύχουν πλήρως το στόχο αυτόν, η επιλογή της κατάργησης θα επιφέρει λιγότερα γενικά έξοδα σε ευρωπαϊκό επίπεδο και θα μειώσει τον όγκο των ευρωπαϊκών νομοθετικών πράξεων, με παράλληλη πλήρη διατήρηση της εσωτερικής αγοράς.

2.2. Νομική βάση

Η νομική βάση των 8 υφιστάμενων οδηγιών είναι το άρθρο 95 της συνθήκης ΕΚ.

3. Συνοχη με τις κοινοτικες αρχεσ

3.1. Αναλογικότητα

Η κατάργηση είναι ανάλογη με την έννοια ότι οι οδηγίες αφορούν την τεχνολογία που καθίσταται παρωχημένη και στις περισσότερες περιπτώσεις καλύπτονται πλήρως από τα διεθνή πρότυπα. Οι εθνικές αρχές σε αυτό το στάδιο εφαρμόζουν τη συμφωνία έγκρισης τύπου WELMEC με σκοπό την ανταλλαγή πληροφοριών όσον αφορά την επιτήρηση της αγοράς στον μη εναρμονισμένο κλάδο και τους περιοδικούς ενδοϋπηρεσιακούς ελέγχους για τη νέα τεχνολογία· επιπλέον, το εν λόγω σύστημα θα μπορούσε επίσης να εφαρμοστεί για την εθνική νομοθεσία σχετικά με τις παλιές τεχνολογίες μόλις καταργηθούν οι οδηγίες.

3.2. Επικουρικότητα

Λαμβάνοντας υπόψη την εμφανή απουσία περιορισμών και τους ανύπαρκτους φραγμούς στο εμπόριο, συν τοις άλλοις στην περίπτωση των πιο ανεπτυγμένων οργάνων μέτρησης, φαίνεται ότι δεν προκύπτει καμία ανάγκη να αντικατασταθεί η τρέχουσα εναρμόνιση από νέες κοινοτικές διατάξεις. Σύμφωνα με την αρχή της επικουρικότητας εναπόκειται στα κράτη μέλη να αποφασίσουν εάν επιθυμούν να θεσπίσουν νομοθετικές ρυθμίσεις και εφόσον το επιθυμούν, πρέπει να βασίζουν τις εν λόγω εθνικές διατάξεις σε διεθνή πρότυπα και στην αμοιβαία αναγνώριση. Στην πράξη, τα κράτη μέλη είχαν ήδη την εν λόγω δυνατότητα και η κατάργηση συνεπάγεται ότι αυτή η ελευθερία θα παραμείνει αμετάβλητη.

4. Συνοχη με τις κοινοτικες πολιτικες

4.1. Ανταγωνιστικότητα

Οι υφιστάμενες οδηγίες ουσιαστικά δεν εφαρμόζονται και στην πράξη έχουν αντικατασταθεί από τις εθνικές διατάξεις που βασίζονται σε διεθνή πρότυπα λαμβάνοντας υπόψη την τεχνολογική πρόοδο. Η ελεύθερη κυκλοφορία των εμπορευμάτων εξασφαλίζεται με την ικανοποιητική εφαρμογή της αρχής της αμοιβαίας αναγνώρισης. Η προστασία των καταναλωτών εξασφαλίζεται με αυτόν τον τρόπο όπου κρίνεται απαραίτητη, ενώ η αμοιβαία αναγνώριση απαλλάσσει τους κατασκευαστές από τις πολλαπλές αξιολογήσεις της συμμόρφωσης.

4.2. Βιώσιμη ανάπτυξη

Παρά το γεγονός ότι υπάρχει εξισορρόπηση μεταξύ των παροχών προστασίας και των διοικητικών δαπανών για τα βάρη και τα πιεσόμετρα ελαστικών αυτοκινήτου, καμία ανάγκη κοινής πολιτικής δεν επιβάλλει την εναρμόνιση. Η εθνική νομοθεσία που βασίζεται σε διεθνή πρότυπα και η αρχή της αμοιβαίας αναγνώρισης μπορούν να είναι εξίσου αποτελεσματικές με την εναρμόνιση.

4.3. Άλλες κοινοτικές πολιτικές

Σε ό,τι αφορά την αλκοολομέτρηση των κρασιών και των αλκοολούχων ποτών και τον καθορισμό της μάζας του σπόρου, οι ισχύοντες ευρωπαϊκοί κανονισμοί[4] αναφέρονται ήδη στα διεθνή πρότυπα, συμπεριλαμβανομένων των διεθνών προτύπων για τους αλκοολομετρικούς πίνακες. Η οδηγία 76/766/ΕΟΚ για τους αλκοολομετρικούς πίνακες έχει συμπεριληφθεί κατά το μεγαλύτερο μέρος στους κοινοτικούς κανονισμούς που θα παραμείνουν σε ισχύ.

5. Αναφορα στο προγραμμα εργασιας

Η πρόταση αναφέρεται στο νομοθετικό πρόγραμμα και πρόγραμμα εργασίας της Επιτροπής 2008[5].

6. Ενδιαφερον για τον ΕΟΧ

Η παρούσα πρόταση εμπίπτει στο πεδίο εφαρμογής της Συμφωνίας για τον Ευρωπαϊκό Οικονομικό Χώρο.

7. Εξωτερικες διαβουλευσεισ

Διαβουλεύσεις με τα ενδιαφερόμενα μέρη πραγματοποιήθηκαν κατά τη διάρκεια περιόδου 8 εβδομάδων που έληξε στις 15 Ιουλίου 2008. Οι 14 συμβολές δημοσιεύθηκαν στον ιστοχώρο Europa και συμπεριλήφθηκαν στην έκθεση σχετικά με τις δημόσιες διαβουλεύσεις. Οι κατασκευαστές δεν αναφέρουν φραγμούς στο εμπόριο που θα δικαιολογούσαν την πρόσθετη εναρμόνιση με ρύθμιση της ΕΕ. Οι καταναλωτές και οι αγοραστές δεν αναφέρθηκαν σε έλλειψη προστασίας. Οι αρχές δεν επισήμαναν βασικές ανάγκες πολιτικής που θα απαιτούσαν εναρμόνιση.

Παράλληλα, ανατέθηκε η διεξαγωγή μελέτης εξωτερικών συμβούλων, τα αποτελέσματα της οποίας έχουν δημοσιευθεί στον ιστοχώρο Europa. Σύμφωνα με τη μελέτη, οι 6 τομείς που καλύπτονται από τις 8 οδηγίες είναι μικρού μεγέθους και τα ενδιαφερόμενα μέρη δεν αναφέρουν κανένα φραγμό στο εμπόριο. Διαπιστώθηκε ότι η τεχνολογική πρόοδος λαμβάνεται υπόψη με την προαιρετική διεθνή και ευρωπαϊκή τυποποίηση.

Πληρούνται τα ελάχιστα πρότυπα της Επιτροπής και δεν υπήρξαν παρατηρήσεις που δεν ελήφθησαν υπόψη.

2008/0227 (COD)

Πρόταση

ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για την κατάργηση των οδηγιών 71/317/ΕΟΚ, 71/347/ΕΟΚ, 71/349/ΕΟΚ, 74/148/ΕΟΚ, 75/33/ΕΟΚ, 76/765/ΕΟΚ, 76/766/ΕΟΚ και 86/217/ΕΟΚ σχετικά με τη μετρολογία

(Κείμενο που παρουσιάζει ενδιαφέρον για τον ΕΟΧ)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 95,

την πρόταση της Επιτροπής [6],

τη γνώμη της Ευρωπαϊκής Οικονομικής και Κοινωνικής Επιτροπής[7],

Αποφασίζοντας σύμφωνα με τη διαδικασία του άρθρου 251 της Συνθήκης[8],

Εκτιμώντας τα ακόλουθα:

(1) Οι κοινοτικές πολιτικές για τη βελτίωση της νομοθεσίας υπογραμμίζουν τη σημασία της απλοποίησης της εθνικής και της κοινοτικής νομοθεσίας ως βασικού στοιχείου για τη βελτίωση της ανταγωνιστικότητας των επιχειρήσεων και για την επίτευξη των στόχων της ατζέντας της Λισσαβώνας.

(2) Ορισμένα όργανα μέτρησης καλύπτονται από συγκεκριμένες οδηγίες που θεσπίστηκαν βάσει της οδηγίας 71/316/ΕΟΚ του Συμβουλίου, της 26ης Ιουλίου 1971, περί προσεγγίσεως των νομοθεσιών των κρατών μελών των σχετικών με τις κοινές διατάξεις για τα όργανα μετρήσεως και για τις μεθόδους μετρολογικού ελέγχου[9].

(3) Οι οδηγίες του Συμβουλίου 71/317/ΕΟΚ της 26ης Ιουλίου 1971 περί προσεγγίσεως των νομοθεσιών των κρατών μελών των αναφερομένων στα παραλληλεπίπεδα σταθμά μέσης ακριβείας από 5 έως 50 χιλιόγραμμα και στα κυλινδρικά σταθμά μέσης ακριβείας από 1 γραμμάριο έως 10 χιλιόγραμμα[10], 71/347/ΕΟΚ της 12ης Οκτωβρίου 1971 περί προσεγγίσεως των νομοθεσιών των κρατών μελών των σχετικών με τις μετρήσεις της μάζας εκατολίτρου των δημητριακών[11], 71/349/ΕΟΚ της 12ης Οκτωβρίου 1971 περί προσεγγίσεως των νομοθεσιών των κρατών μελών των σχετικών με την καταμέτρηση της χωρητικότητας των δεξαμενών των πλωτών μέσων[12], 74/148/ΕΟΚ της 4ης Μαρτίου 1974 περί προσεγγίσεως των νομοθεσιών των κρατών μελών των σχετικών με τα σταθμά 1μγρ έως 50 χγρ ακριβείας ανωτέρας της μέσης ακριβείας[13], 75/33/ΕΟΚ της 17ης Δεκεμβρίου 1974 περί προσεγγίσεως των νομοθεσιών των Κρατών μελών των αναφερομένων στους μετρητές ψυχρού ύδατος[14], 76/765/ΕΟΚ της 27ης Ιουλίου 1976 περί προσεγγίσεως των νομοθεσιών των κρατών μελών των αναφερομένων στα αλκοολόμετρα και αραιόμετρα αλκοόλης[15], 86/217/ΕΟΚ της 26ης Μαΐου 1986 για την προσέγγιση των νομοθεσιών των κρατών μελών σχετικά με τα πιεσόμετρα για ελαστικά αυτοκινήτων οχημάτων[16], οι οποίες εγκρίθηκαν δυνάμει της οδηγίας 71/316/ΕΟΚ του Συμβουλίου, είτε είναι παρωχημένες από τεχνική άποψη, είτε δεν αντικατοπτρίζουν την εξέλιξη στις τεχνολογίες μέτρησης, είτε αφορούν όργανα που δεν αναπτύσσονται τεχνολογικά και χρησιμοποιούνται όλο και λιγότερο. Επιπλέον, επιτρέπεται η εφαρμογή των εθνικών διατάξεων παράλληλα με τις κοινοτικές διατάξεις.

(4) Ενώ η οδηγία 76/766/ΕΟΚ του Συμβουλίου, της 27ης Ιουλίου 1976, περί προσεγγίσεως των νομοθεσιών των κρατών μελών των αναφερομένων στους αλκοολομετρικούς πίνακες[17] προβλέπει πλήρη εναρμόνιση, το μεγαλύτερο μέρος της συμπεριλαμβάνεται στους κοινοτικούς κανονισμούς σχετικά με την αλκοολομέτρηση των κρασιών και των αλκοολούχων ποτών και συγκεκριμένα στον κανονισμό (ΕΟΚ) αριθ. 2676/90 της Επιτροπής, της 17ης Σεπτεμβρίου 1990, περί καθορισμού κοινοτικών μεθόδων ανάπτυξης που εφαρμόζονται στον οινικό τομέα[18] και στον κανονισμό (ΕΚ) αριθ. 2870/2000 της Επιτροπής, της 19ης Δεκεμβρίου 2000, για καθορισμό των κοινοτικών μεθόδων αναφοράς που εφαρμόζονται στις αναλύσεις στον τομέα των αλκοολούχων ποτών[19]. Τα διεθνή πρότυπα για τους αλκοολομετρικούς πίνακες είναι όμοια με αυτά που προβλέπονται στην οδηγία 76/766/ΕΟΚ και μπορούν να εξακολουθήσουν να αποτελούν τη βάση για εθνικές νομοθετικές ρυθμίσεις.

(5) Η τεχνική πρόοδος και η καινοτομία όσον αφορά τα όργανα μέτρησης που καλύπτονται από τις οδηγίες υπό κατάργηση εξασφαλίζονται στην πράξη είτε με την προαιρετική εφαρμογή των διεθνών και των ευρωπαϊκών προτύπων που έχουν αναπτυχθεί, είτε με την εφαρμογή των εθνικών διατάξεων για την εφαρμογή των εν λόγω νέων προδιαγραφών. Επιπλέον, η ελεύθερη κυκλοφορία όλων των σχετικών προϊόντων στην εσωτερική αγορά εξασφαλίζεται με την ορθή εφαρμογή των άρθρων 28 έως 30 της συνθήκης ΕΚ και της αρχής της αμοιβαίας αναγνώρισης.

(6) Η κατάργηση των οδηγιών δεν πρέπει να επιφέρει τυχόν νέους φραγμούς στην ελεύθερη κυκλοφορία ή πρόσθετο διοικητικό φόρτο. Επιπλέον, ενώ τηρούνται οι αρχές της αναλογικότητας και της επικουρικότητας, δεν διαπιστώνεται κοινή ανάγκη για υψηλότερο επίπεδο προστασίας των καταναλωτών.

(7) Συνεπώς, οι οδηγίες 71/317/ΕΟΚ, 71/347/ΕΟΚ, 71/349/ΕΟΚ, 74/148/ΕΟΚ, 75/33/ΕΟΚ, 76/765/ΕΟΚ, 76/766/ΕΟΚ και 86/217/ΕΟΚ πρέπει να καταργηθούν.

(8) Η κατάργηση των οδηγιών δεν πρέπει να έχει επιπτώσεις στις ισχύουσες εγκρίσεις προτύπου ΕΟΚ και στα πιστοποιητικά ΕΟΚ μέχρι τη λήξη της ισχύος τους,

ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Οι οδηγίες 71/317/ΕΟΚ, 71/347/ΕΟΚ, 71/349/ΕΟΚ, 74/148/ΕΟΚ, 75/33/ΕΟΚ, 76/765/ΕΟΚ, 76/766/ΕΟΚ και 86/217/ΕΟΚ καταργούνται από την {1η Ιανουαρίου 2010}.

Άρθρο 2

1. Τα κράτη μέλη θεσπίζουν και δημοσιεύουν, έως τις {31 Δεκεμβρίου 2009} το αργότερο, τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία. Ανακοινώνουν αμέσως στην Επιτροπή το κείμενο των εν λόγω διατάξεων καθώς και πίνακα αντιστοιχίας μεταξύ αυτών και των διατάξεων της παρούσας οδηγίας.

Εφαρμόζουν τις διατάξεις αυτές από την {1η Ιανουαρίου 2010}.

Όταν τα κράτη μέλη θεσπίζουν τις εν λόγω διατάξεις, αυτές περιέχουν αναφορά στην παρούσα οδηγία ή συνοδεύονται από παρόμοια αναφορά κατά την επίσημη δημοσίευσή τους. Ο τρόπος της αναφοράς αποφασίζεται από τα κράτη μέλη.

2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου, τις οποίες θεσπίζουν στον τομέα που διέπεται από την παρούσα οδηγία.

Άρθρο 3

Οι εγκρίσεις προτύπου ΕΟΚ και τα πιστοποιητικά ΕΟΚ που εκδίδονται μέχρι τις {31 Δεκεμβρίου 2009} δυνάμει των οδηγιών που αναφέρονται στο άρθρο 1 εξακολουθούν να ισχύουν.

Άρθρο 4

Η παρούσα οδηγία αρχίζει να ισχύει από την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης .

Άρθρο 5

Η παρούσα οδηγία απευθύνεται στα κράτη μέλη.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος [pic][pic][pic][pic][pic][pic]

[1] Κανονισμός (ΕΟΚ) αριθ. 2676/90 της Επιτροπής, της 17ης Σεπτεμβρίου 1990, περί καθορισμού κοινοτικών μεθόδων ανάπτυξης που εφαρμόζονται στον οινικό τομέα (ΕΕ L 272 της 3.10.1990, σ. 1), κανονισμός (ΕΚ) αριθ. 2870/2000 της Επιτροπής, της 19ης Δεκεμβρίου 2000, για καθορισμό των κοινοτικών μεθόδων αναφοράς που εφαρμόζονται στις αναλύσεις στον τομέα των αλκοολούχων ποτών (ΕΕ L 333 της 29.12.2000, σ. 20) και κανονισμός (ΕΚ) αριθ. 824/2000 της Επιτροπής, της 19ης Απριλίου 2000, περί των διαδικασιών ανάληψης σιτηρών από τους οργανισμούς παρέμβασης, καθώς και των αναλυτικών μεθόδων για τον καθορισμό της ποιότητας (ΕΕ L 100 της 20.04.2000, σ. 31).

[2] Διοργανική συμφωνία για τη βελτίωση της νομοθεσίας, ΕΕ C 321 της 31.12.2003, σ. 1, και Ευρωπαϊκή διακυβέρνηση: βελτίωση της νομοθεσίας, COM(2002) 275 τελικό, 5.6.2002.

[3] Εφαρμογή του κοινοτικού προγράμματος της Λισσαβώνας: Στρατηγική για την απλούστευση του ρυθμιστικού περιβάλλοντος, COM(2005)535.

[4] Κανονισμός (ΕΟΚ) αριθ. 2676/90 της Επιτροπής, της 17ης Σεπτεμβρίου 1990, περί καθορισμού κοινοτικών μεθόδων ανάπτυξης που εφαρμόζονται στον οινικό τομέα (ΕΕ L 272 της 3.10.1990, σ. 1), κανονισμός (ΕΚ) αριθ. 2870/2000 της Επιτροπής, της 19ης Δεκεμβρίου 2000, για καθορισμό των κοινοτικών μεθόδων αναφοράς που εφαρμόζονται στις αναλύσεις στον τομέα των αλκοολούχων ποτών (ΕΕ L 333 της 29.12.2000, σ. 20) και κανονισμός (ΕΚ) αριθ. 824/2000 της Επιτροπής, της 19ης Απριλίου 2000, περί των διαδικασιών ανάληψης σιτηρών από τους οργανισμούς παρέμβασης, καθώς και των αναλυτικών μεθόδων για τον καθορισμό της ποιότητας (ΕΕ L 100 της 20.04.2000, σ. 31).

[5] COM(2007)640, σ. 33 - Μετρολογία: διεύρυνση του πεδίου εφαρμογής της οδηγίας 2004/22/EΚ για τα όργανα μετρήσεων και κατάργηση των οκτώ οδηγιών περί μεθοδολογίας «παλαιάς προσέγγισης» :

[6] ΕΕ C, σ. . .

[7] ΕΕ C, σ. . .

[8] ΕΕ C, σ. . .

[9] ΕΕ L 202 της 6.9.71, σ. 1.

[10] ΕΕ L 202 της 6.9.71, σ. 14.

[11] ΕΕ L 239 της 25.10.71, σ. 1.

[12] ΕΕ L 239 της 25.10.71, σ. 15.

[13] ΕΕ L 84 της 28.3.74, σ. 3.

[14] ΕΕ L 14 της 20.1.75, σ. 1.

[15] ΕΕ L 262 της 27.9.76, σ. 143.

[16] ΕΕ L 152 της 6.6.86, σ. 48.

[17] ΕΕ L 262 της 27.9.76, σ. 149.

[18] ΕΕ L 272 της 3.10.1990, σ. 1.

[19] ΕΕ L 333 της 29.12.2000, σ. 20.